
DET VAR SENT PÅ ETTERMIDDAGEN at pinnsvinet stakk hodet ut av hiet sitt. Hun strakte på den lille kroppen og gjespet, fortsatt trøtt. Pinnsvinet er et nattdyr og står ikke opp før sola er på vei ned.

[image: image]

Hun kikket rundt seg. Det var skog på alle kanter. Så lenge hun hadde levd, det var to somre nå – og for et pinnsvin var det omtrent midt i livet – hadde hun levd i denne skogen, under de høye grantrærne, ved siden av den store steinen, i dette hiet, som kunne se ut som det bare var en haug med mose og gammelt løv, men som var hjemmet hennes, akkurat som denne skogen var det. Hun bodde alene, for slik er pinnsvin, men hun følte seg sjelden alene. Hun hadde en hel skog rundt seg, og hun hadde de andre dyrene.

Det var sommer, og sola skinte oransje og varm gjennom trærne. Skogen var fylt med lukter og lyder: bienes og fluenes summing, småfuglenes kvitring, duften av modne blåbær og av granbar på bakken. Tørr røsslyng knaste under føttene da hun beveget seg ut av hiet. Hun fulgte en av sine egne stier, en smal stripe som gikk på kryss og tvers av kratt, lyng og fluesopp. Da hun kom frem til et hull i bakken, som var nesten helt skjult av busker, stanset hun. Det lød tung pust fra hullet.

«Kom da!» ropte hun ned i mørket.

Sekunder senere stakk en gammel grevling det svarte og hvite hodet sitt ut av hullet og myste mot solstrålene.

«Trenger ikke mase, jeg var klar», gryntet grevlingen og ristet søvnen ut av kroppen, for som pinnsvinet er også grevlingen et nattdyr.

«De andre er nok på vei», sa pinnsvinet og pilte ivrig av gårde gjennom skogen så fort de små føttene bar. Grevlingen fulgte etter med seige skritt, men siden han hadde mye lengre ben enn pinnsvinet, holdt de samme fart.

De hadde ikke gått langt før de hørte lyden av andre dyr. Først lød tunge steg fra klover fra en av de brede stiene et stykke borte. Det ristet i bakken.

«Elgen», sa hun, og grevlingen nikket.

Like etter, nye klover som trampet i bakken, men disse var flere og ikke like tunge.

«Rådyrene», sa grevlingen.

Til slutt, da de nesten var fremme ved målet, hørte de vingeslagene til tiuren.

Skogen åpnet seg, og mellom de høye trærne lå det et tjern hvor solstrålene skinte på den stille vannflaten. Dette var målet. Tjernet midt i skogen. Bortsett fra om vinteren, når det var is på vannet og flere av dyrene lå i hi, møttes de ved dette tjernet hver eneste gang sola gikk ned. Her drakk de seg utørste og skravlet om alt mellom himmel og skogbunn.

Dyrene sto på rekke langs vannet. Øverst sto elgen, med sitt enorme gevir. Elgen var skogens konge. Pinnsvinet visste ikke hvordan elgen hadde blitt konge, men det fantes ikke noe større eller sterkere dyr i denne skogen. Elgen sto bredt med forbeina så mulen rakk helt ned til vannet. Han hevet hodet og hilste høytidelig på dem:

«Vær hilset, pinnsvin, vær hilset, grevling», så bøyde han hodet mot vannet igjen, og med den lange tunga si lagde han skogens høyeste slurpelyder.

Nedenfor elgen sto rådyrene. De var to rådyrforeldre og en rådyrkalv. Da pinnsvinet kom tassende bortover langs vannkanten, skvatt rådyrmoren til og rykket flere skritt bakover.

«Pinnsvin, du skremte oss!» utbrøt hun, før hun la til:

«Du går jo nesten i ett med jorda her.»

Rådyrene var skvetne. Blikket deres flyttet seg hele tiden mellom hvor den sterke elgen var og hvor rådyrkalven befant seg. Kalven, som ennå ikke var like skvetten som foreldrene, hoppet rundt etter en sommerfugl. «Hei, pinnsvin! Hei, grevling!» ropte han mellom sprangene.

«Grevling, pinnsvin, se her!» ropte en annen stemme. Det var tiuren. Han spradet frem og tilbake langs vannkanten med nebbet høyt hevet og stjertfjærene spredt i en stor vifte.

«Er det finest nå …», tiuren stilte seg slik at solstrålene traff fjærene og fikk dem til å skinne i vakre farger. Han vred bittelitt på kroppen, «… eller nå?»

«Jeg vet ikke helt», svarte pinnsvinet, som ikke så noen forskjell.

Tiuren kastet et blikk ned i tjernet der den kunne se sitt eget speilbilde. Han beveget ørlite på seg igjen. «Nå, da?»

«Dette har jeg ikke tid til, tiur, jeg er tørst», mumlet grevlingen og stilte seg opp ved vannkanten, eller egentlig var det mer som at han la seg paddeflat, så han bare behøvde å stikke tunga ut i vannet for å drikke.

Tiuren sukket og stilte seg mellom rådyrene og grevlingen. Pinnsvinet fant plassen sin ved siden av grevlingen igjen, på enden av rekka. Side ved side slurpet de i seg vann. Elgen, rådyrene og tiuren var tørste etter dagen. De var dagdyr, selv om elgen riktignok fartet rundt i skogen om natten fra tid til annen. Pinnsvinet og grevlingen drakk så de var klare til nattens leting etter mat.

Pinnsvinet trengte ikke så mye vann for å fylle magen og var først ferdig. Nå tenkte hun på de tjukke skogsmaurene hun skulle forsyne seg av senere på kvelden. Maur var hennes favorittmat, og to netter tidligere hadde hun oppdaget en ny tue som krydde av maur. Det måtte være minst tusen! Hun tenkte på de deilige, tjukke maurene da elgen plutselig trampet med forbeinet i vannet for å riste av seg noen mygg. Kloven laget en bølge som skylte over pinnsvinet.

«Hei!» ropte hun dyvåt, «pass på, da!»

Dyrene snudde seg mot henne.

«Hva er det?» spurte elgen, som om han ikke hadde lagt merke til noen ting.

«Jeg ble nesten skylt ut i tjernet», klaget pinnsvinet.

«Å, jeg beklager!» Elgen nikket med geviret. Deretter fortsatte han å drikke. Det samme gjorde de andre dyrene.

Det var i slike øyeblikk at pinnsvinet følte seg liten. Alle de andre raget over henne, selv rådyrkalven. Det virket ikke som om de alltid forsto hvor mye mindre hun faktisk var. Likevel, da hun så utover tjernet, der solstrålene danset i krusningene, da hun lyttet til dyrenes kjente slurpelyder, da tenkte hun også at det ikke var noe sted hun heller ville vært, og ingen dyr hun heller ville vært sammen med. Hun følte seg trygg her, og det trengte hun.

Selv om ingen snakket om det nå, var det noe som gjorde henne urolig. Det hadde ikke regnet på fryktelig lenge, og vannet i tjernet hadde sunket. Gamle røtter som tidligere hadde vært dekket av vann, var synlige, og det lå visne vannplanter i leira rundt tjernet. Om han hadde villet, kunne elgen ha krysset over uten at mulen ble våt.

Dyrene hadde snakket om det for en stund siden. «Ikke noe å tenke på», hadde grevlingen slått fast før han fortsatte: «for mange år siden var det også lite vann i tjernet, men så kom regnet og alt ble som normalt igjen.» Dette hadde beroliget dyrene. Når grevlingen snakket om gamle dager, hørte de alltid etter. Grevlingen hadde tross alt opplevd flest av dem.

Pinnsvinet tenkte på det grevlingen hadde sagt, og på maurene hun snart skulle spise, og kanskje ville hun klart å glemme bekymringen sin, om det ikke var for den forbaskede fuglen. I flere dager hadde den fløyet høyt på himmelen over dem. Det var i seg selv ikke så uvanlig, men denne fuglen forsvant ikke. Den sirklet over dem, i time etter time. Og nå satte fuglen kursen rett mot dem.

